
Самбэ
АфэщIыж Аслъэн и ещанэ увыпIэр
1996 — 1997 гъэхэм къалъхуа ныбжьыщIэхэм самбэмкIэ Урысейм пашэныгъэр къыщыхьынымкIэ я зэхьэзэхуэм Къэбэрдей-Балъкъэрым и спортсмен АфэщIыж Аслъэн жэз медалыр къыщихьащ.
Дзержинск къалэм щекIуэкIа зэпеуэм къэралым и щIыналъэхэм я спортсмен 600 хэтащ. Бахъсэн къалэ дэт сабий-ныбжьыщIэ спорт школ №1-м и гъэсэн АфэщIыж Аслъэн (кг 81-рэ) ещанэ увыпIэр зыIэригъэхьащ. Абы и тренерхэщ Пшынашэ Муратрэ Уэщхъун Баширрэ.
СтIолыщхьэ теннис
КIэух зэхьэзэхуэм зыхуагъэхьэзыр
Кавказ Ищхъэрэ федеральнэ щIыналъэм пашэныгъэр къыщыхьынымкIэ Ставрополь къалэм щекIуэкIа зэхьэзэхуэм Къэбэрдей-Балъкъэрым и спортсмен ныбжьыщIэхэм екIуу зыкъыщагъэлъэгъуащ. Командэ зэпеуэм республикэм и щIалэхэри хъыджэбзхэри щытекIуащ.
Зэхьэзэхуэм кърикIуахэмкIэ КъБР-м и спортсменитхум Урысейм пашэныгъэр къыщыхьынымкIэ кIэух зэхьэзэхуэм хэтыну Iэмал ягъуэтащ. Ахэр Тазий Даринэ, Хъы-дзэдж Бэллэ, Джэрыджэ Iэминэ, Бахъуэ Аскэр, Гаврилов Кирилл сымэщ.
Атлетикэ псынщIэ
МетритIым щIигъу лъагагъ
Урысейм и командэ къыхэхам хэт Къэбэрдей-Балъкъэрым щыщ Акименкэ Михаил атлетикэ псынщIэмкIэ къэралым пашэныгъэр къыщыхьынымкIэ ныбжьы-щIэхэм я зэхьэзэхуэм бжьыпэр щиубыдащ.
КъБР-м и командэ къыхэхахэр щагъэхьэзыр спорт центрым и гъэсэныр метри 2-рэ сантиметр 24-рэ лъагагъым пэлъэщащ.
Урысейм спортымкIэ и мастерщ
Новочебоксарск къалэм зэхуэщIа пэшхэм щекIуэкIа атлетикэ псынщIэмкIэ Урысей чемпионатым къызэхуишэсар зи узыншагъэм сэкъат иIэ спортсмен ныбжьыщIэхэрт. Абы хэтащ Къэбэрдей-Балъкъэрым щыщ Ботвич Иван икIи Урысейм спортымкIэ мастерым и мардэхэр игъэзэщIащ.
Прохладнэ и спортсменыр лIэужьы-гъуитIым щытекIуэри, ехъулIэныгъэхэр зыIэригъэхьащ. Лъагэу дэлъеинымкIэ см 170-м ар пэлъэщащ, ядрор метр 13-рэ см 46-кIэ идзащ.
Гъэунэ Светланэ.
